Κάρολος Β΄ της Νεαπόλεως

Βιογραφία

Ο Κάρολος π Χωλός ήταν μεγαλύτερος γιος του Καρόλου του Ανδεγαυού και της Βεατρίκης του Οίκου της Βαρκελώνης, κόρης και κληρονόμου του Ραϋμόνδου-Βερεγγάριου Δ΄ κόμη της Προβηγκίας & του Φορκαλκιέ.

Αιχμάλωτος του βασιλιά της Αραγωνίας

Ο πατέρας του κατέκτησε την δεκαετία του 1260 το βασίλειο της Σικελίας και της Νεαπόλεως από τον Μαμφρέδο της Σικελίας. Ανατράπηκε στην Σικελία μετά την εξέγερση του Σικελικού Εσπερινού (1282) από συμμαχία του Πέτρου Γ΄ της Αραγωνίας που τον διαδέχθηκε με τον Μιχαήλ Η΄ Παλαιολόγο αυτοκράτορα των Ρωμαίων. Ο Κάρολος Β΄ συνελήφθη στην ναυμαχία της Νάπολης από τον Ρουτζέρο ντι Λαούρια (5 Ιουνίου 1283). Όταν απεβίωσε ο πατέρας του (1285) ήταν αιχμάλωτος στην Αυλή του Πέτρου Γ΄ ο οποίος απεβίωσε την ίδια χρονιά (1285) και το βασίλειό του μοιράστηκε: την Αραγωνία κληρονόμησε ο μεγαλύτερος γιος του Αλφόνσος Γ΄ της Αραγωνίας και την Σικελία ο δεύτερος γιος του Ιάκωβος Β΄ της Αραγωνίας. Ο Κάρολος Β΄ ελευθερώθηκε (1288) με τη μεσολάβηση του Εδουάρδου A΄ της Αγγλίας, με αυστηρούς όρους όπως να είναι βασιλιάς της Νεαπόλεως και όχι Σικελίας, να δώσει τρεις γιους του και 60 ευγενείς από την Προβηγκία ως ομήρους, να πληρώσει 30.000 μάρκα και να επιστρέψει ο ίδιος στην αιχμαλωσία, αν δεν εκπληρώσει τις υποσχέσεις του σε τρία χρόνια.

Προσπάθειες για ανακατάληψη της Σικελίας

Ο Πάπας Μαρτίνος Δ΄ που εμφανιζόταν ως επικυρίαρχος της Σικελίας, είχε δυσαρεστηθεί με την κατάληψή της από τον Πέτρο Γ΄, έδωσε την Αραγωνία στον ανιψιό του Πέτρου Γ΄ Κάρολο Βαλουά αντί 20.000 ασημένιων λιρών. Ο Κάρολος Β΄ προσπάθησε στην συνέχεια να πείσει τον γαμπρό του Κάρολο Βαλουά να διεκδικήσει το βασίλειο της Αραγωνίας, ο Κάρολος Βαλουά σε συμμαχία με τον βασιλιά της Καστίλης, ξεκίνησε την Αραγωνική Σταυροφορία. Ο Αλφόνσος Γ΄ αναγκάστηκε να υπογράψει την ταπεινωτική Συνθήκη του Ταρασκόν, στην οποία υποσχέθηκε να στείλει στρατό στην Σικελία για να ζητήσει από τον αδελφό του Ιάκωβο Β΄ να απαρνηθεί τα δικαιώματά του στον θρόνο της Σικελίας υπέρ του Καρόλου Β΄ και να πληρώσει φόρο υποτέλειας στην Αγία Έδρα. Η συνθήκη δεν εφαρμόστηκε λόγω του θανάτου του Αλφόνσου Γ΄ χωρίς απογόνους (1291). Το Βασίλειο της Αραγωνίας κληροδοτήθηκε στον αδελφό του Ιάκωβο Β΄ της Σικελίας, ο οποίος έφυγε για την Αραγωνία, αφήνοντας στην Σικελία τον μικρότερο αδελφό του Φρειδερίκο Β΄ αντιβασιλιά.
Ο νέος Πάπας Βονιφάτιος Η΄ (1294) μεσολάβησε μεταξύ του Καρόλου Β΄ και του Ιακώβου Β΄. Ο Ιάκωβος Β΄ υπέγραψε την Συνθήκη του Ανάγνι (1295) με την οποία ο ίδιος θα νυμφευόταν την Λευκή, κόρη του Καρόλου Β΄, θα παραχωρούσε τη νήσο της Σικελίας πάλι στον Κάρολο Β΄ και ως αντάλλαγμα ο πάπας θα τον βοηθούσε να κατακτήσει την Κορσική και την Σαρδηνία.

Βασιλιάς της Σικελίας χωρίς στέμμα

Όταν ο Κάρολος Β΄ ταξίδεψε στην Σικελία να την παραλάβει συνάντησε βίαιη αντίσταση από τους κατοίκους, που δεν ήθελαν με κανέναν τρόπο να κυβερνηθούν ξανά από την δυναστεία των Ανδεγαυών, οι ίδιοι έσφαξαν τους Γάλλους στην εξέγερση του Σικελικού Εσπερινού. Οι εξεγερμένοι ανακήρυξαν νέο βασιλιά τον Φρειδερίκο Β΄, που είχε αφήσει στο νησί ο αδελφός του Ιάκωβος Β΄ σαν αντιβασιλιά, ο πάπας τον πίεσε να μην δεχτεί τον θρόνο αλλά ο Φρειδερίκος Β΄ Χοενστάουφεν αρνήθηκε την πρόταση  κάτι που τον έφερε σε σύγκρουση ακόμη και με τον αδελφό του. 
Ο πόλεμος για την κατάκτηση του νησιού ήταν πολύ σκληρός : ο Κάρολος Β΄ είχε συμμάχους τον πάπα, τον Κάρολο του Βαλουά, αλλά και τον ίδιο τον Ιάκωβο Β΄ της Αραγωνίας, αδελφό του Φρειδερίκου Β΄. Παρόλα αυτά δεν κατέλαβε το νησί και ο γιος του Φίλιππος Α΄ του Τάραντος πιάστηκε αιχμάλωτος στην μάχη της Φαλκονάρα (1299). Τελικά έκλεισε η Συνθήκη της Καλταμπελλόττα (1302) με την οποία ο Κάρολος Β΄ αποκήρυξε οριστικά τα δικαιώματά του στο νησί της Σικελίας υπέρ του Φρειδερίκου Β΄ ο οποίος θα νυμφευόταν την κόρη εκείνου Ελεονόρα, η συνθήκη επικυρώθηκε και από τον πάπα (1303). Ο Κάρολος Β΄ επέστρεψε στην Νάπολη και τα υπόλοιπα χρόνια της ζωής του ασχολήθηκε με την πρόοδο και τον καλλωπισμό της πόλης. Τον διαδέχθηκε στον θρόνο της Νεαπόλεως ο τρίτος γιος του Ροβέρτος ο Σοφός αφού οι δυο μεγαλύτεροι είχαν αποβιώσει πριν από τον ίδιον.